কলকাতায় এবারের পুজো হয়ে উঠবে অভিনব, মহানগরীর নানা প্যান্ডেল সাজবে চাইনিজ মোটিফে। শুধু তাই নয় পুজোয় এবার কলকাতায় আসছেন ২০০ জন চাইনিজ ট্যুরিস্ট। এই উদ্যোগটি ঘটছে সরকারি তরফে। 
ভারতে চিনের কনসুল জেনারেল মা ঝানউ সংবাদ সংস্থা পিটিআই-কে জানিয়েছেন যে এই মাসের শেষেই চিন থেকে একটি প্রতিনিধি দল কলকাতায় আসছেন রাজ্য সরকারের পর্যটন দফতরের সঙ্গে কথাবার্তা বলতে। কনসুল জেনারেল জানিয়েছেন এই গোটা উদ্যোগটি আসলে একটি সাংস্কৃতিক বিনিময়। 
চিনের ইউনান প্রদেশের সঙ্গে এরাজ্যের একটি জনযোগাযোগ গড়ে তোলার চেষ্টা চলছে বাংলাদেশ-চিন-ভারত-মায়ানমার ইকনমিক করিডরের মাধ্যমে। পুজোয় চৈনিক থিমে মহানগরের পুজোগুলিকে সাজানো এবং চৈনিক পর্যটকদের পুজোভ্রমণ তারই একটি অঙ্গ।